《贺丞相家庙诗》
宋代·戴栩

有永恢皇祚，中兴挺世臣。
王封一品贵，庙锡五筵新。
日月临华表，璇玑近彩晨。
秀当吴峤色，流自鄮江津。
给吹仪褒燧，铭功鼎赐栒。
神游来燕日，吉朔契龟辰。
驺骑传呼哄，仪鸾供帐陈。
九街收雨净，午漏带钟匀。
从以簪缨贵，来羞俎豆珍。
思随哩共肃，懽与律回春。
感激思亲泪，舂容致主身。
群工瞻礼乐，百两溢车轮。
翻若今为盛，应无古与伦。
王珪渐寂寞，诸葛抱酸辛。
父子千龄并，明良一德纯。
秉心同此学，锡福遍生民。
日者邦维固，天令敌运屯。
版图重入汉，玉玺已收秦。
遵养谋先定，规恢气遂振。
相仍鸣鸑鷟，双玉上麒麟。
帝谓先朝旧，卿勋不数人。
何官崇宠渥，无地匪经纶。
礼始昭陵建，恩参潞国均。
有严京邑宇，还望越祠邻。
牺象时觞洁，貂蝉月拜频。
烟芬沾杳霭，云气护轮囷。
龟泗提封衍，韦平系绪诜。
祝宗辞不愧，善庆泽无垠。
永辅乾坤晏，同濡雨露仁。
小儒松桷颂，留笔纪苍珉。

作者简介：嘉定元年( 1208 )进士，累官太学博士，秘书郎、衡州知府，终官湖南安抚司参议官。学于叶适，得其旨要,文章法度,能守师传；诗与“永嘉四灵”相近。著有《五经说》、《诸子辩论》、《东瓯郡要略》(又名《东都要略》)、《浣川集》。